Turning Point Beauty College Online German Tutors | Uloop
German Online Tutors in the Casa Grande Area closed as too broad by Wesley Lee, Enric Blanco, ThreePhaseEel, Olin Lathrop, pipe May 8 '17 at 15:01
Coffee warmer capsule Kosterfontein | SkalkSkryf
« Volmaan 2012/05/05 Wesak
At The Atterbury »
Mei 12, 2012 deur Louwie Uit op die pad so skuins na vyf vanoggend (Vrydag). Stikdonker daar buite die tyd van die jaar. Lyk of die ou son ook te lui is om so vroeg uit die kooi te kom. Selfs die Winter blyk ´n laaste laatlê in te kry. Die oggend is uitermatig onwinter in sy aanslag.
En selfs die tyd van die dag woel die verkeer met ´n wrewel daar buite. Mens kry ´n erge gevoel van medelye met die mense wat elke dag van die week hierdie nagmêrie bloots moet ry om daagliks pap op die tafel te kry. Onder dekking van die donker is ons geliefde Taxibestuurders nog meer roekeloos as onder die lig van die dag (as so iets moontlik is).
Skiet neffens Tembisa verby. Pik donker, geen straatlig wat werk nie. Kabels seker al soveel maal gesteel dat niemand dit meer wil vervang nie. Ek neem aan daar is veronderstel om wit strepe op die pad te wees, maar weens hoë ouderdom het dit uitgesterf. Hou man geduldig/versigtig by ´n stopstraat stil, pyl ´n volgelaaide taxi teen een helse spoed links van man verby, oor die kruising. By die volgende stopstraat gebeur dieselfde. Om alles net meer prettig te maak, werk die volgende 3 robotte gladnie. Ook die een regoor Teazers is so stil soos ´n skootdanser wat vroeg oggend een snuif te veel coke gesnuif het.
Daai Teazers kruising moet ´n erg besige kruising wees. Die pad daar is voos gery, met dongas wat dreig om jou as te breek as jy nie baie stadig (en fyn) jou draai maak nie.
By Krugersdorp kondig ou Sol sy teenwoordigheid flou teen die toppe van die rante aan. So moes ou Mevrou Plet en haar maters duisende Winters gelede ook op ´n oggend soos die, daar uit haar grot die vreemde vuurbal se trae wederopstanding dopgehou het. Haar voordeel bo ons was dat sy nie ´n galbrakende bankbestuurder agter haar had wat haar daagliks met dreigement van onteiening van klipmes en vrot velkombers en bankrotverklaring die vlaktes laat invaar het nie. Ook het sy nie ´n brandende begeerte na ´n rooi Z4 in die oprit na die grot soos soos haar buurvroue in die hedendaagse noordelike voorstede nie.
Magaliesburg roer traag uit pajamas toe ons teen ´n slakkepas daar deur kruie. Is mos na hierdie berge waar die magtige Zoeloekoning Shaka die verskrkiklike, sy dapper generaal Silkaats gestuur het om die Sotho/Tswana stamme aan te val en uit te wis. En soos vandag nog gebeur, het die dapper Silkaats die grootliks vreedsame Tswanas in die nag aangeval, vrouens verkrag en kinders as slawe weggevoer. Grootmeneer was hy, tot generaals Potgieter en Maritz opdaag en saam met die Tswanas die ondier oor die rivier verjaag. En toe dog die arme Tswanas hulle is gered van die boosheid. Shame.
Derby is nog net so armlastig as wat dit destyds was toe dit gestig is vir die armblankes wat in die omgewing op plase gebly het. Een drankwinkel, een Hotel, 2 Indiër winkels en ´n slaghuis. Daar is ´n mistroostige vulstasie ook, en slaggate in die pad wat lyk soos visdamme.
Verby Pa se laaste staning duskant Koster, daar waar hy oplaas die handoek ingegooi het teen die droogte van die land en die droefheid van die siel. Die baie bome wat hy geplant het staan steeds as aandenking vir die groot, sagmoedige man met die baie vraagtekens in sy groot blou oë.
Koster (fontein), plek van die waterskeiding. Is hier waar die waters mekaar die rug keer en die een lot (die Koster- en die Elandsrivier) Noordwaarts na die Limpopo toe foeter, en die Mooirivier Suidwaarts draai om hom by die Vaalrivier te loop skaar.
Ou Velle, die Jood, se stowwerige, donker negosiewinkel bestaan lank nie meer nie. Afrika het oorgeneem. Daar is ´n Wimpy in die hoofstraat. Is daar waar twee kakkerlakke ons een oggend vroeg geselskap gehou het tot die spek en eiers bedien is. ´n Derde kammeraad het hom/haar handewringend op die tafel kom tuismaak voor ons by die deur uit is.
Koster en sy kakkerlakke is nog besig om die slaap uit hulle oë te vee toe ons daar aankom, en om etiese (of is dit estetiese) redes besluit ons om nie weer spek en eiers in die dorp te eet nie. Ontbyt kan wag. Ons eie voorraad koffie en biskuit sal ons dra tot later in die dag.
Boereplaas Blues: Drank, meisies, ´n motorongeluk en miljoene se agtergelate skuld laat sy letsels op die grond, op die agtergeblewenes, in die lug wat jy inasem. Ook hier loop die getuienis van dankbaarheid soos Henry van Zim in jubellende strome “My Verlosser leef! Daar is ´n lewende God”.
Na tien jaar is die bankrekening steeds leeg, die veld oorbewei en kaal … en die Winter lê voor. Dit is die soort vrou wat kaalvoet oor die Drakensberge wou trek/getrek het? Laat heer U seën oor hul daal, want die trane van swaar lê vlak. Dit vul my met weëmoed, hoe voel U daaroor, wonder ek.
Ry weg en dink aan Annie Dillard wat gesê het: “Many times in Christian churches I have heard the pastor say to God, ‘All your actions show your wisdom and love.’ “Each time I reach in vain for the courage to rise and shout, ‘That’s a lie!’ … just to put things on a solid footing.”
Die pad is lank en vol slaggate. Insekte bodder by wat ´n feesmaal moet wees, en iewers langs die pad wink Teazers verleidelik en ´n bok blêr verlangend. Ons hou die oog op die pad en en beur huis toe.
Posted in Louwie | Tagged Kosterfontein, magalies, Op Pad, Shaka | 4 Kommentaar	4 Responses
op Mei 12, 2012 at 10:08 nm Toortsie
Ek het net vinnig ingeloer. Ek sal weer kom kyk en dan lekker rustig lees. Groete
op Mei 13, 2012 at 9:29 vm Son
Die post maak my weemoedig, laat my Sondag verlate voel. Daar is genoeg vir almal op hierdie aarde, net jammer die mens is so snoep.
op Mei 13, 2012 at 5:01 nm Louwie
Jammer Son. Ek het gehoop die kat sou jou opbeur “Die lewe is nie so ordentlik soos ons wil hê dit moet wees nie, die lewe is `n vuil besigheid.” Karen Zoid in Rapport vandag.
op Mei 18, 2012 at 7:54 vm demoerin
Ook maar goed ons is nie sissies nie….